


	[bookmark: _GoBack]Európai Parlament
2024-2029
	[image: EP logo RGB_Mute]



ELFOGADOTT SZÖVEGEK

[bookmark: TANumber]P10_TA(2025)0134
[bookmark: title]A politikai pártok feloszlatása és az ellenzék elleni kemény fellépés Maliban
[bookmark: DocNumber]
[bookmark: PE]PE773.975
[bookmark: Sujet][bookmark: References]Az Európai Parlament 2025. június 19-i állásfoglalása a mali politikai pártok feloszlatásáról és az ellenzékkel szembeni kemény fellépésről (2025/2754(RSP))
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a hadsereg irányítja Malit a 2020-as államcsíny óta, amikor Assimi Goïta tábornokot átmeneti elnökké nevezték ki, és azóta nem került sor a többször is megígért választásokra;
B.	mivel 2025. május 13-án a katonai hatóságok feloszlatták a politikai pártokat és szervezeteket, és hatályon kívül helyezték a politikai szerepvállalást védő jogszabályokat, ami belföldi tiltakozásokat és nemzetközi aggodalmat váltott ki az önkényuralmi rend megszilárdításával, valamint az ellenzék és a tüntetők elnyomásával és kriminalizálásával kapcsolatban;
C.	mivel az ellenzékiek közelmúltbeli elrablása és letartóztatása illeszkedik a legalább 2021-ig visszanyúló erőszakos eltüntetések sorába, és a katonai junta fokozta a politikai ellenzékre és a polgári szabadságjogokra nehezedő nyomást;
D.	mivel 2025. június 11-én a mali Miniszterek Tanácsa elfogadott egy törvényt, amely ötéves, megújítható megbízatást ad a választások nélkül hatalomra jutott átmeneti elnöknek;
E.	mivel az EU továbbra is támogatja a civil társadalmat és humanitárius segítséget nyújt Maliban;
F.	mivel az al-Kaidához kapcsolódó iszlamista terrorista csoportok civileket, köztük keresztényeket és más vallási kisebbségekhez tartozó személyeket gyilkoltak meg;
G.	mivel a korábbi mali kormány kérésére az EU és több tagállama katonákat vetett be, akik közül 58 francia, 2 holland és egy portugál katona életét vesztette a dzsihádizmus elleni harcban;
H.	mivel Malit negatívan érinti az orosz dezinformáció;
1.	komoly aggodalmának ad hangot riasztó politikai és biztonsági helyzettel kapcsolatban Maliban; határozottan elítéli a politikai pártok és szervezetek feloszlatását és az ellenzékkel szembeni kemény fellépést;
2.	bírálja a mali hatóságok egyre határozottabb fellépéseit, amely veszélybe sodorják a demokráciát, az emberi jogokat, a véleménynyilvánítás és az egyesülés szabadságát, valamint a békés gyülekezést;
3.	sürgeti a mali hatóságokat, hogy tartsák tiszteletben a nemzetközi emberi jogot és Mali által aláírt politikai és állampolgári jogi kötelezettségvállalásokat;
4.	emlékeztet az átmeneti elnök által 2024 novemberében a kabinetjéhez intézett azon utasításra, hogy a lehető leghamarabb teremtsék meg az átlátható és békés választások feltételeit;
5.	sürgeti a hatóságokat, hogy haladéktalanul bocsássák szabadon a politikai okokból letartóztatott vagy elrabolt személyeket, véglegesen vessenek véget az elnyomásnak és a megfélemlítésnek, garantálják az ellenzékiek, az aktivisták és a civil társadalmi szereplők biztonságát, valamint biztosítsanak békét és stabilitást Maliban;
6.	sajnálattal állapítja meg, hogy Malit még mindig erőszak és iszlamista terrorizmus sújtja; emlékeztet, hogy az Oroszország által támogatott zsoldosoknak nem sikerült stabilitást teremteniük; felszólít a jogsértésekkel és visszaélésekkel kapcsolatos elszámoltathatóság biztosítására, beleértve a Wagner-csoport/Afrikai Hadtest által a mali nép ellen elkövetett háborús bűncselekményeket is;
7.	ösztönzi az EU, a Száhel-övezetért felelős különleges képviselő, az ECOWAS és az Afrikai Unió közötti szorosabb együttműködést a stabilitás és az emberi jogok előmozdítása érdekében Maliban;
8.	komoly aggodalmának ad hangot a Maliból Európába irányuló erősödő illegális migrációs áramlás miatt, amelyet a növekvő bizonytalanság, a politikai instabilitás és a gazdasági stagnálás táplál; felhívja a mali hatóságokat, hogy vállaljanak teljes felelősséget az ellenőrizetlen távozások megelőzéséért, és sürgeti az EU-t, hogy erősítse meg a visszaküldési politikákat és a migráció ellenőrzésével kapcsolatos együttműködést Malival és a tranzitországokkal;
9.	hangsúlyozza, hogy az EU egyértelműen támogatja a többpárti demokrácia helyreállítását, a civil társadalom és a demokratikus szereplők támogatását, valamint annak biztosítását, hogy az emberi jogok a Száhel-övezetre vonatkozó megújított megközelítés keretében nyújtott uniós támogatás fő prioritását képezzék;
10.	felhívja az alelnököt/főképviselőt és a tagállamokat, hogy vessék fel a mali hatóságoknál a demokratikus rend helyreállításának és az emberi jogok védelmének sürgős szükségességét;
11.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, Mali átmeneti elnökének, a mali nemzetgyűlésnek, az Afrikai Uniónak és az ECOWAS-nak.

